กรุงศรี-แอสเซทพลัส 6เดือนชู3.2-3.4%
กรุงศรีคลอดกองทุนตราสารหนี้ 6 เดือน จ่าย 3.20% “แอสเซท พลัส” เปิดขายตราสารหนี้รอบใหม่ ชู 3.40% ต่อปี
17 ม.ค. 2555

กรุงศรีคลอดกองทุนตราสารหนี้ 6 เดือน จ่าย 3.20% “แอสเซท พลัส” เปิดขายตราสารหนี้รอบใหม่ ชู 3.40% ต่อปี
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บริษัทจะเสนอขายกองทุนเปิดกรุงศรีตราสารหนี้ 6M4 (KFFIX6 M4) อายุโครงการประมาณ 6 เดือน ลงทุนในตราสารหนี้ทั้งในประเทศและต่างประเทศ เสนอขายระหว่างวันที่ 17–23 ม.ค.2555 คาดว่าผู้ลงทุนจะได้ผลตอบแทน 3.20% ต่อปี
กองทุนจะลงทุนในพันธบัตรรัฐบาลประเทศเกาหลีใต้ สัดส่วนการลงทุน 30% เงินฝากธนาคาร Union National Bank สหรัฐอาหรับเอมิเรตส์ สัดส่วนการลงทุน 24% เงินฝากธนาคาร Bank of China สาขา Macau สัดส่วนการลงทุน 20% ตั๋วแลกเงินออกโดยบริษัท ภัทรลิสซิ่ง สัดส่วนการลงทุน 13% และตั๋วแลกเงินออกโดยบริษัท แลนด์ แอนด์ เฮ้าส์ สัดส่วนลงทุน 13% 
น.ส.จารุลักษณ์ เรืองสุวรรณผู้อำนวยการอาวุโส ฝ่ายการขายและการตลาด บลจ.แอสเซท พลัส กล่าวว่า ในวันที่ 18 ม.ค.นี้ บริษัทจะเปิดขายและรับซื้อคืนรอบใหม่ของกองทุนเปิดแอสเซท พลัส ตราสารหนี้ทวีทรัพย์ 8 (ASP-TFIXED8) ซึ่งเป็นกองทุนตราสารหนี้ที่เสนอขายเป็นรอบระยะเวลา 
รอบการลงทุนนี้จะพิจารณาลงทุนในเงินฝากธนาคาร ตั๋วแลกเงินและตราสารหนี้ระยะสั้นทั้งในประเทศและต่างประเทศ อายุประมาณ 6 เดือน คาดว่าสามารถให้ผลตอบแทนหลังหักค่าใช้จ่ายอยู่ที่ 3.40% ต่อปี